CELEX: 32019R0288
Language: hu
Date: 2019-02-13 00:00:00
Title: Az Európai Parlament és a Tanács (EU) 2019/288 rendelete (2019. február 13.) az 1305/2013/EU és az 1307/2013/EU rendeletnek a 2019-es és a 2020-as évre vonatkozó közvetlen kifizetésekkel és vidékfejlesztési támogatásokkal kapcsolatos egyes szabályok tekintetében történő módosításáról

22.2.2019   
               
               
                  HU
               
               
                  Az Európai Unió Hivatalos Lapja
               
               
                  L 53/14
               
            
         AZ EURÓPAI PARLAMENT ÉS A TANÁCS (EU) 2019/288 RENDELETE
         (2019. február 13.)
         az 1305/2013/EU és az 1307/2013/EU rendeletnek a 2019-es és a 2020-as évre vonatkozó közvetlen kifizetésekkel és vidékfejlesztési támogatásokkal kapcsolatos egyes szabályok tekintetében történő módosításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 42. cikkére és 43. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         az Európai Gazdasági és Szociális Bizottsággal folytatott konzultációt követően,
         rendes jogalkotási eljárás keretében, (1)
         
         mivel:
         
                     (1)
                  
                  
                     Az 1305/2013/EU európai parlamenti és tanácsi rendelet (2) képezi a vidékfejlesztési támogatás jelenlegi jogi keretét. Az említett rendelet rendelkezik a hegyvidéki területeken kívüli egyéb, jelentős természeti hátrányokkal rendelkező területek számára nyújtandó támogatásról. Figyelembe véve a hegyvidéki területeken kívüli egyéb, jelentős természeti hátrányokkal rendelkező területekre vonatkozó új területmeghatározásnak az (EU) 2017/2393 európai parlamenti és tanácsi rendelet (3) által 2019-ig kiterjesztett határidejét, valamint azt, hogy a támogatásra már nem jogosult mezőgazdasági termelőknek rövidebb alkalmazkodási időszak áll majd rendelkezésükre, azon fokozatosan csökkentett átmeneti kifizetések összege, amelyek teljesítése csak 2019-ben kezdődik, a 2014–2020-as programozási időszakban megállapított átlagos támogatás legfeljebb 80 %-ánál kezdődhet. A kifizetések szintjét úgy kell meghatározni, hogy a 2020-as végső szint a kezdő szint felét tegye ki.
                  
               
                     (2)
                  
                  
                     Annak érdekében, hogy a Bizottság segítséget nyújthasson a tagállamoknak és az érdekelt feleknek a jövőbeli közös agrárpolitika (KAP) időben történő előkészítéséhez, valamint biztosítsa a következő programozási időszakba történő zökkenőmentes átmenetet, egyértelműen rögzíteni kell, hogy a jövőbeli KAP előkészítésével összefüggő tevékenységek is finanszírozhatók a Bizottság kezdeményezésére biztosított technikai segítségnyújtás révén.
                  
               
                     (3)
                  
                  
                     Az 1307/2013/EU európai parlamenti és tanácsi rendelet (4) képezi a közvetlen kifizetések jelenlegi jogi keretét. Noha az említett rendelet legtöbb rendelkezése mindaddig alkalmazható, amíg az említett rendelet hatályban marad, bizonyos rendelkezések kifejezetten a 2014–2020-as időszakra vonatkozó többéves pénzügyi keret hatálya alá tartozó 2015–2019-es naptári évekre vonatkoznak. Bizonyos egyéb rendelkezések 2019-es naptári éven túli alkalmazhatóságát az említett rendelet nem irányozta elő kifejezetten. 2018 júniusában a Bizottság új, az 1307/2013/EU rendelet helyébe lépő rendeletre irányuló javaslatot nyújtott be, amelynek értelmében azonban az említett rendelet csak 2021. január 1-jén lép az 1307/2013/EU rendelet helyébe. Ezért helyénvaló az 1307/2013/EU rendelet tekintetében bizonyos technikai kiigazításokat elfogadni annak érdekében, hogy az problémamentesen alkalmazható legyen a 2020-as naptári évben.
                  
               
                     (4)
                  
                  
                     Az 1307/2013/EU rendelet 11. cikkében foglalt azon kötelezettség, amely szerint csökkenteni kell a mezőgazdasági termelőknek egy adott naptári évre nyújtandó közvetlen kifizetések összegének 150 000 EUR-t meghaladó részét, továbbra is alkalmazandó mindaddig, amíg az említett rendelet hatályban van. Azonban az említett cikk csupán a 2015–2019-es évekre vonatkozó döntéseik és az ezen évekre vonatkozó csökkentések eredményeképpen keletkező becsült összegek tekintetében állapít meg értesítési kötelezettséget a tagállamok számára. A meglévő rendszer fenntartása érdekében a tagállamoknak a 2020-as évre vonatkozó döntéseikről, valamint az említett évre vonatkozó csökkentések eredményeképpen keletkező becsült összegekről is értesíteniük kell a Bizottságot.
                  
               
                     (5)
                  
                  
                     A pillérek közötti rugalmasság a források közvetlen kifizetések és vidékfejlesztés közötti átcsoportosításának lehetőségét jelenti. Az 1307/2013/EU rendelet 14. cikke alapján a tagállamok a 2014–2019-es naptári évek tekintetében élhetnek ezzel a lehetőséggel. Annak biztosítása érdekében, hogy a tagállamok megtarthassák saját stratégiáikat, a pillérek közötti rugalmasságot a 2021-es pénzügyi évnek megfelelő 2020-as naptári év tekintetében is fenn kell tartani.
                  
               
                     (6)
                  
                  
                     Az 1307/2013/EU rendelet 14. cikkének a 2020-as naptári év tekintetében történő módosítása következtében helyénvaló kiigazítani az említett cikkre vonatkozó hivatkozásokat a tagállamok azon kötelezettségével összefüggésben, hogy a nemzeti éves felső összeghatárnak a pillérek közötti rugalmasság alkalmazásáról szóló értesítéseik nyomán bekövetkező ingadozásai miatt lineárisan csökkentsék vagy növeljék a támogatási jogosultságok értékét.
                  
               
                     (7)
                  
                  
                     Az 1305/2013/EU és az 1307/2013/EU rendeletet ezért ennek megfelelően módosítani kell.
                  
               
                     (8)
                  
                  
                     Annak érdekében, hogy a tagállamok számára a lehető leghamarabb biztosítani lehessen a szükséges rugalmasságot, valamint hogy a 2014–2020-as programozási időszak utolsó éveiben biztosítani lehessen a vidékfejlesztési politika folytonosságát, helyénvalónak tűnt kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
                  
               
                     (9)
                  
                  
                     Annak érdekében, hogy a tagállamok számára a lehető leghamarabb biztosítani lehessen a szükséges rugalmasságot, valamint hogy a 2014–2020-as programozási időszak utolsó éveiben biztosítani lehessen a vidékfejlesztési politika folytonosságát, ezt a rendeletet 2019. március 1-jétől kell alkalmazni,
                  
               ELFOGADTA EZT A RENDELETET:
         
            1. cikk
            Az 1305/2013/EU rendelet módosításai
            Az 1305/2013/EU rendelet a következőképpen módosul:
            
                        1.
                     
                     
                        A 31. cikk (5) bekezdése az első albekezdést követően a következő albekezdéssel egészül ki:
                        „Az első albekezdéstől eltérve, amennyiben a fokozatosan csökkentett kifizetések teljesítése csak a 2019-es évben kezdődik, e kifizetések összege a 2014–2020-as programozási időszakban megállapított átlagos támogatás legfeljebb 80 %-ánál kezdődhet. A kifizetések szintjét úgy kell meghatározni, hogy a 2020-as végső szint a kezdő szint felét tegye ki.”
                     
                  
                        2.
                     
                     
                        Az 51. cikk (1) bekezdése az első albekezdést követően a következő albekezdéssel egészül ki:
                        „Az EMVA-ból a KAP következő programozási időszakban történő végrehajtásának előkészítésére irányuló tevékenységek is finanszírozhatók.”
                     
                  
         
            2. cikk
            Az 1307/2013/EU rendelet módosításai
            Az 1307/2013/EU rendelet a következőképpen módosul:
            
                        1.
                     
                     
                        A 7. cikk (2) bekezdésének helyébe a következő szöveg lép:
                        
                           „(2)   A 11. cikkben említett, a támogatások csökkentésének eredményeképpen keletkező becsült összeget (amely a II. mellékletben meghatározott, az 58. cikk értelmében rendelkezésre álló összeggel megnövelt nemzeti felső összeghatárok, valamint a III. mellékletben meghatározott nettó felső összeghatárok különbségének felel meg) tagállamonként, minden naptári év tekintetében az Európai Mezőgazdasági Vidékfejlesztési Alapból (EMVA) finanszírozott uniós támogatásként kell rendelkezésre bocsátani.”
                        
                     
                  
                        2.
                     
                     
                        A 11. cikk (6) bekezdése a következő albekezdéssel egészül ki:
                        „A tagállamoknak a 2020-as évre vonatkozóan 2019. december 31-ig értesíteniük kell a Bizottságot az e cikknek megfelelően hozott döntéseikről és a csökkentések eredményeképpen keletkező becsült összegekről.”
                     
                  
                        3.
                     
                     
                        A 14. cikk a következőképpen módosul:
                        
                                    a)
                                 
                                 
                                    az (1) bekezdés a következő albekezdéssel egészül ki:
                                    „2019. december 31-ig a tagállamok dönthetnek úgy, hogy az e rendelet II. mellékletében a 2020-as naptári évre meghatározott éves nemzeti felső összeghatáruk 15 %-áig terjedő összeget rendelkezésre bocsátanak az EMVA-ból a 2021-es pénzügyi évben nyújtott kiegészítő támogatásként. Az ennek megfelelő összeg így már nem használható fel közvetlen támogatás nyújtására. Az erre vonatkozó döntésről – amelyben meg kell határozni a választott százalékos arányt – 2019. december 31-ig értesíteni kell a Bizottságot.”;
                                 
                              
                                    b)
                                 
                                 
                                    a (2) bekezdés a következő albekezdéssel egészül ki:
                                    „2019. december 31-ig a tagállamok dönthetnek úgy, hogy a Tanács által az EUMSZ 312. cikkének (2) bekezdése alapján elfogadott vonatkozó rendelet nyomán elfogadott uniós jogszabályok által a 2021-es pénzügyi évben az EMVA-ból finanszírozott támogatásokra elkülönített összeg legfeljebb 15 %-át, illetve Bulgária, Észtország, Spanyolország, Lettország, Litvánia, Lengyelország, Portugália, Románia, Finnország, Svédország és Szlovákia esetében legfeljebb 25 %-át közvetlen kifizetésként rendelkezésre bocsátják. Az ennek megfelelő összeg így már nem használható fel az EMVA-ból finanszírozott támogatás nyújtására. Az erre vonatkozó döntésről – amelyben meg kell határozni a választott százalékos arányt – 2019. december 31-ig értesíteni kell a Bizottságot.”
                                 
                              
                  
                        4.
                     
                     
                        A 22. cikk (5) bekezdésének helyébe a következő szöveg lép:
                        
                           „(5)   Amennyiben a Bizottság által az e cikk (1) bekezdése alapján valamely tagállam tekintetében meghatározott felső összeghatár az adott tagállam által – e cikk (3) bekezdésével, a 14. cikk (1) vagy (2) bekezdésével, a 42. cikk (1) bekezdésével, a 49. cikk (1) bekezdésének második albekezdésével, az 51. cikk (1) bekezdésével vagy az 53. cikkel összhangban – hozott döntések következtében eltér az előző évitől, az említett tagállam az e cikk (4) bekezdésének való megfelelés érdekében lineárisan csökkenti vagy növeli valamennyi támogatási jogosultság értékét.”
                        
                     
                  
         
            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2019. március 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Strasbourgban, 2019. február 13-tól.
            
               
                  az Európai Parlament részéről
               
               
                  az elnök
               
               A. TAJANI
            
            
               
                  a Tanács részéről
               
               
                  az elnök
               
               G. CIAMBA
            
         
         
            (1)  Az Európai Parlament 2019. január 31-i álláspontja (a Hivatalos Lapban még nem tették közzé) és a Tanács 2019. február 12-i határozata.
         
            (2)  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).
         
            (3)  Az Európai Parlament és a Tanács (EU) 2017/2393 rendelete (2017. december 13.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU, a közös agrárpolitika finanszírozásáról, irányításáról és monitoringjáról szóló 1306/2013/EU, a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU, a mezőgazdasági termékpiacok közös szervezésének létrehozásáról szóló 1308/2013/EU és az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról szóló 652/2014/EU rendelet módosításáról (HL L 350., 2017.12.29., 15. o.).
         
            (4)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).